**דברי הימים א' יב-טז: מדוע נכשלה העלאת ארון ה' בראשונה ומדוע נענש עוזא?**

**כתבה : רינת צפניה שוורץ (רבת הקהילה הרפורמית בשוהם)**

**דף הוראות למנחה:**

פעמיים מנסה דוד להעלות את הארון לירושלים. בפעם הראשונה – דברי הימים י"ג - הוא אוסף את העם לחגיגה הגדולה של העלאת הארון לירושלים, אך לבסוף הדבר אינו עולה בידו, כיוון ששמחת ההעלאה נהפכה לאבל כאשר עוזה ראה שהארון עומד ליפול, ביקש לאחוז בו ולהעמידו, וה' הרגו כעונש. בעקבות מקרה זה, דוד העביר את הארון לבית עובד אדום הגיתי, ורק לאחר שהתבשר שה' ברך אותו, הוא שב והוליך את הארון לירושלים – דברי הימים ט"ז.

ספר דברי הימים מרחיב את סיפור העלאת ארון ה' לירושלים אשר מופיע כבר בספר שמואל ב' פרק ו – בהרחבת הסיפור יש משום הסבר אודות חטאו של דוד בהעלאת הארון בפעם הראשונה , עונשו של עוזא והתיקון שבפעם השנייה. הפירוט בדברי הימים מבהיר מעט מדוע נענש עוזא – באמצעות הפירוט ניכר בבירור כי בניסיון הראשון להעלאת ארון ה' היו טעויות רבות אשר נעשו ראשית על ידי דוד, הקהל שמסביבו ואף עוזא – אין בהסברים אלו תרוץ לעונש שקבל עוזא ועם זאת הפירוט בדברי הימים מאפשר להרחיב את העיון בנושא ולשאול על היחסים בין האל וציווייו לבני האדם ועוד.

הצעה לפתיחה: ניתן לערוך סבב בין המשתתפים/ות לגבי השאלה – האם יש סמלים/ חפצים מקודשים בעיניכם ? (ספר תורה, דגל..) במה זה מתבטא?

1. נלמד במליאה את שני הסעיפים הראשונים בדף הלימוד – ציווי האל אל מול מעשה דוד, ו"מוזיקה ללב היא חודרת", ונתמקד בשתי נקודות:
2. החשיבות ב"לשים לב לפרטי הציווי". כיוון שברגע שלא מלא דוד אחר ההוראות המדויקות חטא והחטיא. מה החשיבות של פרטי הציווי? מה המהות שעומדת מאחורי פרטים אלו: בכל אחת מדרכי נשיאת הארון – מי מוביל ומי מובל? האם יש כאן מהות אמיתית או קטנוניות אלוהית?
3. כיצד ראוי לעורר בציבור קדושה ובאילו אמצעיים אנו משתמשים? האם כל האמצעיים מעוררים את אותה תחושת קדושה? מה יש בה במוזיקה שמעוררת קדושה?
4. נתחלק לחברותות וללמוד יחדיו את הסעיף השלישי – עוזא נוגע בארון האל ונענש.
5. חזרה למליאה ("אסיף"). נפתח בסבב בו הזוגות יחלקו אודות המחשבות שעלו בלימוד המשותף, ובמיוחד לגבי השאלה האם מעשהו של עוזא נבע מתוך אינסטנקט/ חרדה אמיתית/ נעשה בשגגה/ מעיד על חוסר אמונה ורצון לשלוט באל וכו'. וכן לגבי ההצעות שעלו בתגובה לשאלה מה היה עוזא אמור לעשות.
6. נמשיך במליאה בחלק האחרון בדף: כיצד טעה דוד? האופן בו פרשנים שונים רואים את מעשיו – מלכתחילה ובדיעבד.

אפשרות להרחבה: מני גל משווה בדבריו בין נדב ואביהוא בני אהרון אשר גם הם קבלו עונש כבד על מעשיהם (הסיפור של עוזא הינו ההפטרה לפרשת שמיני, בה מופיע סיפור מות בני אהרון). ניתן לעיין בעקבות מני גל בספר ויקרא פרק י, ולבחון מה בין תגובתו של דוד לתגובתו של אהרון.

1. סיכום: אילו תחושות משאיר בכם מקרה זה של עוזא? בסוף הסוגיה במסכת סוטה נאמר כי עוזא זוכה לחיי העולם הבא, ויש בכך נחמה. האם גם אתם מוצאים בסיפור זה נקודה של נחמה?